GRAMMY เผยงบฯ Q3/58 ขาดทุนลดลง 27% หลังค่าใช้จ่ายในการขาย-บริหารลด
GRAMMY เผยงบฯ Q3/58 ขาดทุนลดลง 27% มาที่ขาดทุน 119.22 ลบ. จากปีก่อนขาดทุน 164.01 ลบ. โดยบริษัทมีการควบคุมต้นทุนจึงทำให้ค่าใช้จ่ายในการขาย-บริหารลดลง ขณะที่ช่วง 9 เดือนมีกำไร 143.05 ลบ. จากปีก่อนขาดทุน 1.87 พันลบ.
16 พ.ย. 2558

บริษัท จีเอ็มเอ็ม แกรมมี่ จำกัด (มหาชน) หรือ GRAMMY รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีผลขาดทุนสุทธิ 119.22 ล้านบาท หรือขาดทุนสุทธิ 0.15 บาทต่อหุ้น ขาดทุนลดลง 27% จากช่วงเดียวกันของปีก่อนที่มีผลขาดทุนสุทธิ 164.01 ล้านบาท หรือขาดทุนสุทธิ 0.26 บาทต่อหุ้น
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 143.05 ล้านบาท หรือมีกำไรสุทธิ 0.17 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 1.87 พันล้านบาท หรือขาดทุนสุทธิ 2.94 บาทต่อหุ้น
ทั้งนี้ผลการดำเนินงานดังกล่าวที่ขาดทุนลดลง เนื่องจากรายได้สื่อโฆษณายังไม่ฟื้นตัวเท่าที่ควร ประกอบกับภาวะซบเซาของแพลทฟอร์มดาวเทียม ส่งผลให้รายได้รวมจากการขายสินค้า การให้บริการ และการจัดเก็บค่าลิขสิทธิ์ลดลง 13.1% จากงวดเดียวกันของปีก่อน
อย่างไรก็ดีแม้สถานการณ์ทางเศรษฐกิจยังไม่เอื้ออำนวยนัก แต่บริษัทสามารถรักษาผลประกอบการให้ปรับตัวดีขึ้นอย่างต่อเนื่อง โดยให้ความสำคัญกับการควบคุมโครงสร้างต้นทุนเพื่อเพิ่มประสิทธิภาพ ทำให้มีค่าใช้จ่ายในการขายและบริหาร ลดลงถึงร้อยละ 16.3% จากปีก่อน อีกทั้งการเจริญเติบโตของกลุ่มธุรกิจเพลง โดยเฉพาะดิจิทัลมิวสิคยังคงขยายตัวต่อเนื่อง
 